
         Αθήνα, 13 Ιανουαρίου 2022

Η ΑΤΟΜΙΚΗ ΕΥΘΥΝΗ ΟΛΩΝ ΑΠΟΤΕΛΕΙ ΑΠΑΡΑΙΤΗΤΗ ΠΡΟΫΠΟΘΕΣΗ ΓΙΑ ΤΗΝ ΑΝΤΙΜΕΤΩΠΙΣΗ ΤΟΥ ΝΕΟΥ ΚΥΜΑΤΟΣ ΤΗΣ ΠΑΝΔΗΜΙΑΣ
Συνάδελφοι, 

Τις τελευταίες εβδομάδες όλοι βιώνουμε το νέο κύμα της πανδημίας Covid 19 στη χώρα μας. 
Ο ΣΥΤΕ σε συνεργασία με τη Διεύθυνση Ανθρώπινου Δυναμικού και Οργάνωσης, το Ταμείο Υγείας και τον υπεύθυνο γιατρό κ. Ζέρβα παρακολουθεί τις συνέπειες της πανδημίας εντός της Τράπεζας και μεριμνά από την πλευρά του, ώστε να λαμβάνονται όλα τα ενδεδειγμένα μέτρα με πρώτιστο στόχο την προστασία της υγείας του προσωπικού και των συναλλασσομένων.

Στο πλαίσιο αντιμετώπισης αυτού του νέου επιθετικού κύματος έχουν ληφθεί ήδη επιπρόσθετα μέτρα, όπως η αύξηση του ποσοστού τηλεργασίας στο 50%. Με πρωτοβουλία του ΣΥΤΕ και σε συνεννόηση με τη Διοίκηση έγινε η αναπροσαρμογή του πλαισίου αρχών λειτουργίας του χώρου στάθμευσης του κτιρίου της οδού Αμερικής, με δυνατότητα εκχώρησης νέων θέσεων στάθμευσης στους συναδέλφους, ούτως ώστε να αποφευχθεί η μετακίνησή τους με τα Μέσα Μαζικής Μεταφοράς.  

Σε αυτή τη νέα επικίνδυνη φάση δεν υπάρχει κανένα περιθώριο εφησυχασμού. 
Σας καλούμε όλους να συνεχίσετε να επιδεικνύετε με την ίδια υπευθυνότητα τη τήρηση των μέτρων προστασίας που ανακοινώνει τόσο η ΔΑΔΟ, όσο και οι αρμόδιοι φορείς της πολιτείας, προκειμένου να ελαχιστοποιηθούν οι συνέπειες της πανδημίας για όλους μας.
Για το λόγο αυτό, σας υπενθυμίζουμε πως είναι προς όφελος όλων μας η υποχρεωτική χρήση μάσκας προστασίας καθ’ όλη τη διάρκεια της παραμονής σας στους χώρους της Τράπεζας.
Ευχόμαστε σε εσάς και τις οικογένειές σας, το 2022 να είναι μία χρονιά με Υγεία, Αισιοδοξία και σύντομα να επέλθει το τέλος της υγειονομικής κρίσης.
Το Διοικητικό Συμβούλιο
